b"\n_START_ARTICLE_\nMiquel Coll i Alentorn\n_START_SECTION_\nBiografia\n_START_PARAGRAPH_\nMiquel Coll i Alentorn nasqu\xc3\xa9 a Barcelona, al n\xc3\xbamero 13 del carrer Fontanella, el dia 12 de maig de 1904, fill de Josep Coll i Bofill i de Josepa Alentorn i Bor\xc3\xa9s, ambd\xc3\xb3s de Barcelona. El 30 d'abril de 1932 es cas\xc3\xa0 amb Gl\xc3\xb2ria d'Alemany a l'esgl\xc3\xa9sia de Sant Sever.\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nL'any 1932 ingress\xc3\xa0 a Uni\xc3\xb3 Democr\xc3\xa0tica de Catalunya, partit del qual arribaria a ser secretari general, membre del comit\xc3\xa8 de govern (1932-1935 i 1936-1963) i president del consell nacional (1963-1988)._NEWLINE_Durant el franquisme va ser membre del Consell d'Ensenyament i Cultura de la Generalitat provisional._NEWLINE_Amb la restauraci\xc3\xb3 de la Generalitat de Catalunya, va ser escollit diputat al Parlament de Catalunya l'any 1980. Durant la legislatura de 1980 a 1984, fou nomenat Conseller Adjunt a la Presid\xc3\xa8ncia de la Generalitat. La seg\xc3\xbcent legislatura (1984-1988), torn\xc3\xa0 a ser elegit diputat al Parlament, i fou escollit President del Parlament de Catalunya. A la fi d'aquesta legislatura es retir\xc3\xa0 de la pol\xc3\xadtica, tant a nivell institucional com de partit. L'any 2000 fou guardonat, de forma p\xc3\xb2stuma, amb la Medalla d'Honor del Parlament de Catalunya._NEWLINE_L'any 1993, Uni\xc3\xb3 Democr\xc3\xa0tica de Catalunya va crear la seva pr\xc3\xb2pia fundaci\xc3\xb3 d'estudis pol\xc3\xadtics i socials, a la qual va donar el nom d'Institut d'Estudis Human\xc3\xadstics Miquel Coll i Alentorn en homenatge a un dels seus dirigents hist\xc3\xb2rics m\xc3\xa9s insignes.\n_START_SECTION_\nTraject\xc3\xb2ria professional i c\xc3\xadvica\n_START_PARAGRAPH_\nTot i la seva formaci\xc3\xb3 com a enginyer industrial, la major part de la seva activitat professional es centr\xc3\xa0 en l'estudi de la hist\xc3\xb2ria de Catalunya, amb el mestratge de Jordi Rubi\xc3\xb3 i Ferran Soldevila._NEWLINE_Inicialment per\xc3\xb2, va ser professor de matem\xc3\xa0tiques i director de l'Escola Municipal d'Arts i Oficis d'Olesa de Montserrat._NEWLINE_La seva activitat va estar estretament lligada a l'Institut d'Estudis Catalans, sent cofundador de dues de les seves seccions: la Societat Catalana d'Estudis Hist\xc3\xb2rics i la Societat Catalana d'Estudis Jur\xc3\xaddics, Econ\xc3\xb2mics i Socials. Tamb\xc3\xa9 va ser President de la Secci\xc3\xb3 Historicoarqueol\xc3\xb2gica i Delegat de l'IEC a la Societat Catalana d'Estudis Lit\xc3\xbargics (filial de l'IEC)._NEWLINE_Alhora, va esdevenir un dels restauradors dels Estudis Universitaris Catalans, del qual va ser professor d'hist\xc3\xb2ria, activitat que tamb\xc3\xa9 exerc\xc3\xad a l'Escola de Bibliologia i a la Secci\xc3\xb3 de Filologia Catalana de la Facultat de Filologia de la Universitat de Barcelona, fins a l'any 1977._NEWLINE_Tamb\xc3\xa9 form\xc3\xa0 part d'altres institucions, com la Reial Acad\xc3\xa8mia de Bones Lletres de Barcelona, del qual va ser Acad\xc3\xa8mic numerari, i corresponent de la Reial Acad\xc3\xa8mia de la Hist\xc3\xb2ria de Madrid.\n_START_SECTION_\nFons personal\n_START_PARAGRAPH_\nEl seu fons personal es conserva a l'Arxiu Nacional de Catalunya. El fons cont\xc3\xa9 la documentaci\xc3\xb3 generada i aplegada per Miquel Coll i Alentorn. Destaquen les s\xc3\xa8ries referides a la documentaci\xc3\xb3 familiar i personal (documents de la hist\xc3\xb2ria de la fam\xc3\xadlia i autobiogr\xc3\xa0fics, agendes i documents patrimonials), la professional (documentaci\xc3\xb3 de l'Escola de Bibliotec\xc3\xa0ries, dels Estudis Universitaris Catalans i de la Universitat de Barcelona), l'obra original (treballs sobre historiografia, llegendes, hist\xc3\xb2ria de la lit\xc3\xbargia i confer\xc3\xa8ncies), la documentaci\xc3\xb3 pol\xc3\xadtica (d'UDC, dels congressos de la Democr\xc3\xa0cia-Cristiana Europea, del Moviment Europeu, del Consejo Federal Espa\xc3\xb1ol del Movimiento Europeo i del Parlament de Catalunya), d'entitats i associacions (Acad\xc3\xa8mia de Bones Lletres, Real Academia de la Historia, IEC i \xc3\x92mnium Cultural), la documentaci\xc3\xb3 sobre l'autor (reculls de premsa, homenatges i entrevistes), l'arxiu d'imatge i so i les monografies."